2020. gada 30. jūnijā Noteikumi Nr. 424

Rīgā (prot. Nr. 42 25. §)

**Pavadzīmes aizpildīšanas noteikumi dzelzceļa kravu pārvadājumos**

## Izdoti saskaņā ar

## Dzelzceļa pārvadājumu likuma

## 25. panta otro daļu

1. Noteikumi nosaka pavadzīmes veidlapas paraugu, tās aizpildīšanas kārtību un papildu ziņas, kas norādāmas pavadzīmē.

2. Pavadzīmi (1. pielikums) izmanto, pārvadājot kravu iekšzemes dzelzceļa satiksmē. Kravas nosūtītājs (turpmāk – nosūtītājs) noformē pavadzīmi un iesniedz to pārvadātājam, ar kuru noslēdz pārvadājuma līgumu (turpmāk – līgumpārvadātājs).

3. Pavadzīmi aizpilda nosūtītājs, pārvadātājs un kravas saņēmējs (turpmāk – saņēmējs) attiecīgi nosūtīšanas stacijā, pārvadāšanas ceļā un galastacijā saskaņā ar šiem noteikumiem.

4. Pavadzīme sastāv no četrām lapām un nepieciešamā pavadzīmes lapas "Ceļazīme (papildeksemplārs)" eksemplāru skaita:

4.1.  1. lapa "Pavadzīmes oriģināls" – pavada kravu līdz galastacijai un tiek izsniegta saņēmējam, kad pabeigta kravas izsniegšanas noformēšana;

4.2.  2. lapa "Ceļazīme" – pavada kravu līdz galastacijai un paliek pie pārvadātāja, kas izsniedz kravu saņēmējam;

4.3.  3. lapa "Pavadzīmes dublikāts" – tiek izsniegta nosūtītājam pēc pārvadājuma līguma noslēgšanas un kravas pieņemšanas pārvadāšanai;

4.4.  4. lapa "Kravas pieņemšanas lapa" – paliek pie līgumpārvadātāja;

4.5. lapa bez numura "Ceļazīme (papildeksemplārs)" – paredzēta pārvadātājiem kravas pārvadāšanas ceļā (izņemot pārvadātāju, kas izsniedz kravu saņēmējam).

5. Pavadzīmes lapu "Ceļazīme (papildeksemplārs)" noformē tādā skaitā, kas atbilst pārvadātāju skaitam, kuri piedalās pārvadājumā (izņemot pārvadātāju, kas izsniedz kravu saņēmējam). Līgumpārvadātājs nosaka pavadzīmes lapas "Ceļazīme (papildeksemplārs)" noformēšanas nepieciešamību savām vajadzībām.

6. Ja kravas pārvadājumu nevar turpināt vai kravu nevar izsniegt ar elektronisko pavadzīmi, pārvadātājs, kura pārziņā atrodas krava, veic pāreju uz papīra pavadzīmi un tai pievienoto dokumentu pārveidi papīra formā, ievērojot šo noteikumu prasības attiecībā uz formu un eksemplāru skaitu. Elektroniskās pavadzīmes un papīra pavadzīmes ailē "Pārvadātāja atzīmes" pārvadātājs izdara atzīmi "Pāreja no elektroniskās pavadzīmes uz papīra pavadzīmi", kura tiek apliecināta ar pārvadātāja kalendārā spiedoga nospiedumu.

7. Nosūtīšanas stacijā papīra pavadzīmē ierakstītās ziņas nosūtītājs un pārvadātājs labo, svītrojot esošās un ierakstot jaunas ziņas, turklāt katrs labo tikai tās ziņas, kuras ierakstījis pavadzīmē. Nosūtītājs veic labojumus ne vairāk kā vienā ailē vai divās savstarpēji saistītās ailēs un pēc labojumu veikšanas izdara ailē "Nosūtītāja paziņojumi" atzīmi "Veikti labojumi \_\_\_\_\_ ailē". Pārvadātājs savus labojumus apliecina ar pārvadātāja spiedoga nospiedumu.

8. Sākotnējās ziņas papīra pavadzīmē svītro, kā arī elektroniskajā pavadzīmē ierakstītās ziņas labo un izmaina tā, lai varētu izlasīt sākotnējās ziņas.

9. Pārvadātājs, izdarot pavadzīmē šajos noteikumos minētās atzīmes, ziņu izmaiņas un papildinājumus, apliecina tos ar pārvadātāja spiedoga nospiedumu.

10. Noformējot elektronisko pavadzīmi vai izdarot tajā ziņu izmaiņas un papildinājumus, pārvadātāja spiedoga un pārvadātāja kalendārā spiedoga nospieduma vietā ieraksta informāciju, kas satur attiecīgā spiedoga datu kopumu.

11. Ja pavadzīmes ailēs nepietiek vietas ziņu ierakstīšanai, attiecīgās ailes ziņas ieraksta papildu lapā, kuras eksemplāru skaits atbilst pavadzīmes lapu skaitam un kura tiek pievienota katrai pavadzīmes lapai. Atbilstošajās pavadzīmes ailēs izdara atzīmi "Ziņas skatīt papildu lapā". Ja pārvadājumu maksājumu aprēķināšanai nepietiek ar pavadzīmes A, B un C sadaļu, papildu lapu noformē pēc pavadzīmes 1. lapas otrās puses veidlapas parauga, piešķirot turpmākajām sadaļām burtu apzīmējumus, sākot ar burtu "D".

12. Katrai pavadzīmes lapai pievienoto papildu lapu skaitu nosūtītājs norāda pavadzīmes ailē "Nosūtītāja paziņojumi", bet pārvadātājs – ailē "Pārvadātāja atzīmes".

13. Ja kravu, kas noformēta ar vienu pavadzīmi, pārvadā divos vai vairākos vagonos, nosūtītājs sastāda vagonu sarakstu (2. pielikums).

14. Ja pārvadā vairākus konteinerus, kas noformēti ar vienu pavadzīmi, nosūtītājs sastāda konteineru sarakstu (3. pielikums).

15. Papildu lapas, vagonu saraksts un konteineru saraksts ir pavadzīmes neatņemama sastāvdaļa.

16. Vagonu saraksta un konteineru saraksta aiļu numerācija atbilst pavadzīmes aiļu numerācijai. Vagonu saraksta vai konteineru saraksta aiļu "Kopā" ziņas ieraksta atbilstošajās pavadzīmes ailēs. Vagonu saraksta vai konteineru saraksta eksemplāru pievieno katrai pavadzīmes lapai un pavadzīmes ailē "Vagons" vai ailē "Kravas nosaukums" izdara atzīmi "Skatīt pievienoto sarakstu".

17. Papildu lapas, vagonu saraksta un konteineru saraksta augšējā daļā norāda sūtījuma numuru, un šos dokumentus paraksta nosūtītājs vai pārvadātājs (atkarībā no tā, kurš tos ir sastādījis).

18. Nosūtītājs pavadzīmei pievienotos pavaddokumentus piestiprina pavadzīmei tā, lai tie pārvadāšanas ceļā nevarētu atvienoties, kā arī norāda pavadzīmē. Ja pavadzīmei pievienotie pavaddokumenti pavadzīmē nav norādīti, līgumpārvadātājs atsakās pieņemt kravu pārvadāšanai. Ja dokumentu, kas nepieciešams administratīvo formalitāšu izpildīšanai, nosūtītājs nepievieno pavadzīmei, bet nosūta attiecīgajai administratīvās kontroles institūcijai, par to ieraksta ziņas pavadzīmē.

19. Vagonam, kas atkabināts no vagonu grupas, kuru pārvadā ar vienu pavadzīmi, bez dokumentiem konstatētai kravai, kā arī neietilpušās kravas daļai, ja krava pārvadāšanas ceļā pārkrauta citā vagonā, noformē papildsūtījuma sarakstu (4. pielikums). Papildsūtījuma saraksts ir dokuments, ar kuru pārvadātājs noformē sūtījuma kravas daļas pārvadāšanu līdz galastacijai, ja šī kravas daļa tiks nosūtīta vēlāk nekā ar pavadzīmi nosūtītās kravas pamatdaļa. Papildsūtījuma sarakstu aizpilda saskaņā ar šiem noteikumiem.

20. Papildsūtījuma saraksts sastāv no divām lapām – 1. lapa "Papildsūtījuma saraksts (pārvadātājam, kas izsniedz kravu)" un lapa bez numura "Papildsūtījuma saraksts (papildeksemplārs)". 1. lapa "Papildsūtījuma saraksts (pārvadātājam, kas izsniedz kravu)" pavada kravu līdz galastacijai un paliek pie pārvadātāja, kas izsniedz kravu saņēmējam. Lapas bez numura "Papildsūtījuma saraksts (papildeksemplārs)" ir paredzētas gan pārvadātājam, kas noformējis papildsūtījuma sarakstu, gan secīgajiem pārvadātājiem, kas piedalās papildnosūtāmās kravas daļas pārvadāšanā (izņemot pārvadātāju, kas izsniedz kravu).

21. Atzīt par spēku zaudējušiem Ministru kabineta 2001. gada 18. decembra noteikumus Nr. 533 "Noteikumi par pavadzīmes aizpildīšanas kārtību dzelzceļa kravu pārvadājumos" (Latvijas Vēstnesis, 2001, 188. nr.; 2016, 159. nr.).

22. Noteikumi stājas spēkā 2020. gada 1. novembrī.

Ministru prezidents A. K. Kariņš

Satiksmes ministrs T. Linkaits